KIRJALLINEN KYSYMYS P-3859/02 esittäjä(t): Alexander de Roo (Verts/ALE) komissiolle. Luontotyyppidirektiivin riittämätön täytäntöönpano.



Virallinen lehti nro 011 E , 15/01/2004 s. 0060 - 0061



KIRJALLINEN KYSYMYS P-3859/02 esittäjä(t): Alexander de Roo (Verts/ALE) komissiolle (6. tammikuuta 2003) Aihe: Luontotyyppidirektiivin riittämätön täytäntöönpano Limburgin hamsterityöryhmän säätiö Stichting Hamsterwerkgroep Limburg sai rajat ylittävän Avantis-teollisuuskylän (GOB Aachen Heerlen BV) johtajalta kirjeessä tiedon, että se ei ole tervetullut tutkimaan teollisuuskylän hamsteripopulaation kehittymistä. Avantisin mukaan alueella ei ole hamsterinpesiä. Viralliset tutkimukset tekee Alankomaiden maatalous-, ympäristö- ja kalastusministeriön AID-elin (yleinen valvontatoimista vastaava elin). Hamsterityöryhmän säätiöllä on tässä tapauksessa ollut syytä epäillä AID:n työtapoja ja sen näkemystä asiaan. Kahden ministeriön ja yhden AID:n viranomaisen 15. joulukuuta 1998 tekemä yhteinen tutkimus osoitti, että (nykyisen) Aventis-teollisuuskylän alueella oli lukuisia hamsterinpesiä. Puskutraktorit tuhosivat pesät viikkoa myöhemmin tahallisesti. Koska hamsterinpesiä oli alueella vuoden 1998 loppupuolella, tilanne olisi palautettava ennalleen. Pyrkimyksenä korjata aiheutettu tuho laadittiin hamsterinsuojeluohjelma, jonka perusteella määriteltiin 11 hamsterin elinympäristön ydinaluetta. Avantis-teollisuuskylän alue ei kuulu niihin. Myös määritellyt ydinalueet ovat painostuksen kohteena. Margratenissa ja Maastrichtissa hamstereiden elinympäristön ydinalueita uhkaavat urheilu- ja golfkentät. Alankomaiden viranomaiset eivät ole vieläkään panneet riittävästi täytäntöön luontotyyppidirektiivin (92/43/ETY)(1) 12 artiklan 4 kohtaa, eivät edes luonnonvaraista kasvistoa ja eläimistöä koskevan lain tultua voimaan 1. huhtikuuta 2002. Onko komissio kanssani samaa mieltä, että vuoden 1998 loppupuolella toimittiin tahallisesti luontotyyppidirektiivin säännöksiä vastaan, ja että Alankomaat panevat riittämättömästi täytäntöön direktiivin 12 artiklan 4 kohtaa? Onko komissio kanssani samaa mieltä, että Alankomaiden ryhtyminen toimiin tilanteen korjaamiseksi (hamsterinsuojeluohjelmalla) on riittämätöntä? Mihin toimiin komissio aikoo ryhtyä, jotta tilanne saataisiin korjattua? (1) EYVL L 206, 22.7.1992, s. 7. Margot Wallströmin komission puolesta antama vastaus (31. tammikuuta 2003) Vastauksena parlamentin jäsenen kysymykseen väitetystä hamsteriyhdyskuntien tahallisesta hävittämisestä komissio katsoo mainitun kaltaisen toiminnan olevan periaatteessa vastoin luontotyyppien sekä luonnonvaraisen eläimistön ja kasviston suojelusta 21. toukokuuta 1991 annettua neuvoston direktiiviä 92/43/ETY (luontotyyppidirektiiviä). Direktiivissä kielletään mainittujen lajien tahallinen häirintä ja lisääntymis- tai levähdyspaikkojen heikentäminen tai hävittäminen. Alankomaiden hamsterikannan suojelusta on meneillään rikkomismenettely. Sen puitteissa Alankomaat on toimittanut komissiolle vuosia 20002004 koskevan hamsterinsuojeluohjelman. Ohjelmaan kuuluu hamsteripopulaatioiden vuotuinen arviointi, tiedotus- ja valistustoimintaa, maaseutumaan ostoa tärkeimmiltä hamsterialueilta sekä sopimuksia, joilla viljelijät sitoutuvat käyttämään hamsterien kannalta edullisia viljelymenetelmiä. Luontotyyppidirektiivin 12 artiklan 4 kohdassa säädetään eläinten tahattomasta pyydystämisestä ja tappamisesta sekä sen varmistamisesta, että tällä ei ole merkittävää kielteistä vaikutusta kyseisiin lajeihin. Direktiivin 16 artiklan 1 kohdassa säädetään mahdollisuudesta poiketa 12 artiklassa mainitusta hamsterin kaltaisille lajeille tarkoitetusta tiukasta suojelujärjestelmästä. Tässä yhteydessä komissio katsoo luvalliseksi ryhtyä kompensoiviin toimiin, jos elinympäristö hävitetään tai sen laatu heikkenee, sikäli kuin ei ole olemassa tyydyttäviä vaihtoehtoja eikä kyseessä ole mikään 16 artiklan 1 kohdassa mainituista syistä (esimerkiksi luonnonvaraisen eläimistön ja kasviston suojeleminen ja luontotyyppien säilyttäminen). Komissio päättää mahdollisista jatkotoimista perehdyttyään tietoihin, jotka Alankomaat on toimittanut vastauksena täydentävään viralliseen ilmoitukseen. Komissio totesi mainitussa ilmoituksessa muun muassa, että Alankomaat ei ole noudattanut asianmukaisesti luontotyyppidirektiivin 12 artiklan 4 kohdan ja 16 artiklan 1 kohdan säännöksiä.